มหกรรมไกล่เกลี่ยหนี้ครู “ปิดเทอม เรื่องหนี้ มีทางออก” นำร่องที่จังหวัดกำแพงเพชร 4 ตุลาคมนี้
นางสาวตรีนุช เทียนทอง รัฐมนตรีว่าการกระทรวงศึกษาธิการ เปิดเผยความคืบหน้าการแก้ไขปัญหาหนี้สินครูและบุคลากรทางการศึกษา ว่า กระทรวงศึกษาธิการ ร่วมกับธนาคารออมสิน และสหกรณ์ออมทรัพย์ครู จัดมหกรรมไกล่เกลี่ยหนี้ครู “ปิดเทอม เรื่องหนี้ มีทางออก” เพื่อเป็นเวทีกลางในเจรจาไกล่เกลี่ยหนี้ แก้ปัญหาหนี้สินให้ครูและบุคลากรทางการศึกษา โดยไม่ต้องเสียค่าใช้จ่าย โดยจะเริ่ม Kick-off ในพื้นที่จังหวัดกำแพงเพชร ในวันที่ 4 ตุลาคมนี้ ก่อนจะขยายผลเพื่อจัดมหกรรมไกล่เกลี่ยหนี้ครูในจังหวัดต่างๆ ทั่วประเทศ ซึ่งเป็นกิจกรรมต่อเนื่องที่กระทรวง ศธ. ต้องการช่วยเหลือคุณครูเพื่อปลดภาระหนี้ให้ได้มากที่สุด สร้างคุณภาพชีวิตที่ดีให้กับครู โดยนายสถานีแก้หนี้ทุกพื้นที่ จะเป็นคนกลางหลักในการประสานเจ้าหนี้เพื่อมาเจรจาร่วมกัน โดยธนาคารออมสิน พร้อมช่วยเหลืออย่างเต็มที่ เป็นมาตรการเร่งด่วนภายใต้ความร่วมมือของทุกฝ่าย จากข้อมูลที่ได้รับรายงาน พบว่า ธนาคารออมสิน มีลูกหนี้ที่เป็นคุณครูและบุคลากรทางการศึกษา ที่ผิดนัดชำระหนี้ มีคดีพิพาท หรืออยู่ในระหว่างการถูกฟ้องร้องดำเนินคดี 6,331 ราย และหากรวมผู้ค้ำประกันด้วยมากถึง 20,000 ราย ดังนั้น กระทรวงศึกษาธิการ จึงเปิดโอกาสให้ลูกหนี้ได้มีเวทีช่วยเหลือในการไกล่เกลี่ย เจรจา ปรึกษา ปรับโครงสร้างหนี้ เพื่อหาข้อยุติการบังคับคดีและแก้ไขปัญหาหนี้สินร่วมกันสำหรับมหกรรมไกล่เกลี่ยหนี้ครู “ปิดเทอม เรื่องหนี้ มีทางออก” ในวันอังคารที่ 4 ตุลาคมนี้ ในพื้นที่จังหวัดกำแพงเพชร เป็นจังหวัดนำร่อง มีกลุ่มเป้าหมายคือ กลุ่มลูกหนี้ของธนาคารออมสินกลุ่มที่มีคดีพิพาทก่อนฟ้องและหลังศาลมีคำพิพากษา 39 ราย และผู้ค้ำประกัน 76 ราย กลุ่มครูที่ลงทะเบียน โครงการแก้ปัญหาหนี้สินครู“สร้างโอกาสใหม่ให้ครูไทย” รอบที่ 1 และกลุ่มครูที่มีปัญหาหนี้ขั้นวิกฤติที่ต้องการเข้ามาเจรจาปรับโครงสร้างหนี้ หรือขอคำปรึกษาหาทางออก โดยผู้ว่าราชการจังหวัดกำแพงเพชร ธนาคารออมสิน สถาบันการเงินในจังหวัด และสหกรณ์ออมทรัพย์ครูจังหวัดกำแพงเพชรให้การสนับสนุนอย่างเต็มที่